ישיבת מליאה, כנסת 22, פרוטוקול מספר 11, 2019-11-12 00:00

יולי יואל אדלשטיין: חברי הכנסת, היום י"ד בחשוון תש"ף, 12 בנובמבר 2019, אני מתכבד לפתוח את ישיבת הכנסת.

יולי יואל אדלשטיין: אנחנו בוודאי שולחים מכאן את הברכות שלנו, מחזקים את ידיהם של כל אנשי כוחות הביטחון העוסקים במלאכה.

יולי יואל אדלשטיין: ליבנו עם כל התושבים – פעם היינו אומרים תושבי הדרום, היום זה כבר מונח לא מדויק – עם כל התושבים ששומעים את האזעקות ונמצאים במקלטים.

יולי יואל אדלשטיין: אני רק מקווה שאנחנו כנבחרי הציבור נוכל לעשות את המינימום שמוטל עלינו, והוא להקים כמה שיותר מהר ממשלה יציבה וקואליציה על מנת לעמוד באתגרים שעומדים לפתחנו.

יולי יואל אדלשטיין: חברי הכנסת, אנחנו נפתח בוודאי בנאומים בני דקה.

יולי יואל אדלשטיין: לאחר מכן יש לנו כאן גם הודעות מן הממשלה.

יולי יואל אדלשטיין: אני מפעיל את ההצבעה על מנת שחברי הכנסת המעוניינים בכך יוכלו להירשם לנאומים.

יולי יואל אדלשטיין: בבקשה, ההרשמה החלה.

דסטה גדי יברקן: יש בטח עומס על המערכת.

יולי יואל אדלשטיין: חבר הכנסת צבי האוזר, תפתח בבקשה היום את הנאומים עד שמביאים לי פה את הרשימה.

יולי יואל אדלשטיין: לא, לא, הנאומים בבקשה מן הצד, אדוני.

צבי האוזר: אני מתנצל, אדוני היושב-ראש.

יולי יואל אדלשטיין: טוב שהייתי ערני.

צבי האוזר: לא, רק רציתי לבדוק אם – – –

יולי יואל אדלשטיין: אם זה מגיע לגובה שלך?

יולי יואל אדלשטיין: אז התשובה: לא.

צבי האוזר: אתה רואה?

צבי האוזר: אפילו הקהל עוזב.

יולי יואל אדלשטיין: בבקשה, אדוני, עד דקה לרשותך.

צבי האוזר: חבריי חברי הכנסת, אדוני היושב-ראש, החל מהבוקר למעלה משני מיליון אזרחים ישראלים נמצאים תחת אש, המשק הישראלי מקו תל אביב דרומה הלכה למעשה משותק, למעלה ממיליון תלמידים נשארו בבתיהם, העבודה הופסקה במקומות רבים.

צבי האוזר: מדינה במקלטים.

צבי האוזר: עד כמה שזה אולי יישמע מדהים, זה המחיר שמשלמת ישראל עבור חיסולו של פעיל טרור בעזה.

צבי האוזר: המציאות הזאת, שאירוע טקטי – כן, אירוע טקטי – משתק מדינה, מדינה שלמה, מעידה יותר מכול שתמה תקופה.

צבי האוזר: אדוני היושב-ראש, אין עוד תוחלת לאסטרטגיית הסבבים בעזה כאשר השטח האורבני הישראלי הפך לשדה הקרב העיקרי, כאשר אזרחים הם-הם מטרות האש של האויב, כאשר מדינה שלמה משותקת אחרי כל פעולה יזומה של צה"ל.

צבי האוזר: אני קורא לממשלה ולקבינט להכריע כי היעד האסטרטגי של ישראל הוא פירוז עזה מרקטות; פירוז שלאחריו אפשר יהיה לגשת למלאכת שיקומה של עזה.

צבי האוזר: אין תוחלת לפעולה שבקצה – שבסופה המתנה לסבב הבא.

צבי האוזר: זה ההישג הנדרש, ובזה תיבחן הממשלה.

צבי האוזר: ומכאן כולנו מאחלים, מחזקים את ידיהם של צה"ל, של כוחות הביטחון, של הממשלה ושל כל האזרחים שנמצאים במקלטים או בחדרים מוגנים.

צבי האוזר: תודה רבה.

יולי יואל אדלשטיין: תודה, חבר הכנסת האוזר.

יולי יואל אדלשטיין: חבר הכנסת יזהר שי, בבקשה, אדוני.

יולי יואל אדלשטיין: אחריו – חבר הכנסת מיקי לוי.

יזהר שי: תודה, אדוני היושב-ראש.

יזהר שי: חברות וחברי הכנסת, חיבוק לכל תושבי עוטף ישראל וכל התושבים האחרים באשר הם שהושפעו ומושפעים וסדר-יומם שובש, וכמובן לנפגעים וכל מי שהושפע לרעה ממה שקורה היום בעקבות חיסולו של המנוול בעזה.

יזהר שי: ברכות לכוחות הביטחון באשר הם, מי שפעל ומי שממשיך לפעול.

יזהר שי: אדוני היושב-ראש, הגעתי לפה מפגישה שהעתיקה את מקומה מתל אביב להרצליה, וזו פגישה של כמה מבכירי ההייטק הישראלי עם דמות מאוד בכירה בהייטק העולמי, מנהל בכיר באחת החברות הגדולות בעולם.

יזהר שי: זה מעניין, כי בדיוק השבוע הוא נמצא בישראל, והוא זכה לראות מה שאנחנו זוכים להרגיש פה מדי פעם.

יזהר שי: הפגישה הזאת התקיימה למרות הכול, ובמשך שעתיים אנחנו דיברנו על מגמות בעולם מחשוב הענן, מה צריך לעשות עם אינטליגנציה מלאכותית ואיך מדינת ישראל יכולה לעודד חברות ענק כדוגמת החברה של האדון הזה לעשות עוד עסקים בישראל.

יזהר שי: ואז חשבתי בדרכי לכאן, אדוני, שאני היום רוצה להיות סקטוריאלי ולהצדיע לכל אותם עובדי הייטק וחדשנות – שבמשך עשרות שנים גם אני הייתי חלק מהם – שממשיכים שוב ושוב, למרות הכול, למרות המלחמות והאינתיפאדות והפיגועים ועזה והמטחים והסבבים והמבצעים למיניהם, לייצג נאמנה את החדשנות ואת הכלכלה ואת מדינת ישראל.

יזהר שי: עכשיו, בעודנו יושבים כאן, מדברים אנשי הייטק עם לקוחות בחו"ל, עם שותפים עסקיים, עם אנשים שרוצים לבוא לפה, והם מדברים איתם גם מדרום הארץ וגם מאזורי המקלטים והממ"דים ומכל מקום אחר.

יזהר שי: אז מכאן, מכנסת ישראל, חיבוק גדול לכולכם, אנשי ההייטק, אנשי החדשנות הישראלית, כל מי מכם שעוסקים יום ולילה בלייצג את מדינת ישראל במלחמה לא פחות חשובה, מלחמה על הכלכלה שלנו, על החוסן הלאומי שלנו ועל התדמית שלנו.

יזהר שי: תודה רבה.

יולי יואל אדלשטיין: תודה, חבר הכנסת יזהר שי.

יולי יואל אדלשטיין: חבר הכנסת מיקי לוי, בבקשה, אדוני, ואחריו – חבר הכנסת יועז הנדל.

מיקי לוי: אדוני היושב-ראש, אני מבקש לחזק את ידיהם של לוחמי צה"ל, קציניו, הרמטכ"ל, שירות הביטחון הכללי.

מיקי לוי: בימים אלה אין מקום לאמירות פוליטיות כאלה או אחרות.

מיקי לוי: כולנו עם אחד, כולנו מאוחדים מאחורי צה"ל, וכן, גם מאחורי הממשלה, בקבלת ההחלטה לחסל רב-מרצחים שבאמתחתו פעולות טרור נוספות והוא הוגדר על ידי המערכת כפצצה מתקתקת.

מיקי לוי: ידע כל טרוריסט כי ידם הארוכה של צה"ל וזרועות הביטחון תשיג אותו בכל מקום ומקום.

מיקי לוי: חיזוק וחיבוק ענק לתושבי העוטף, תושבי אשקלון, שדרות, אופקים, באר שבע, בואכה תל אביב.

מיקי לוי: מה לעשות, חצי מדינה נמצאת תחת איום.

מיקי לוי: אנחנו כולנו מאוחדים מאחורי צבא ההגנה לישראל במהלך הזה.

מיקי לוי: תודה רבה.

יולי יואל אדלשטיין: תודה לחבר הכנסת מיקי לוי.

יולי יואל אדלשטיין: חבר הכנסת יועז הנדל, בבקשה, אדוני, ואחריו – חבר הכנסת גדי יברקן.

יועז הנדל: אדוני היושב-ראש, חבריי חברי הכנסת, נשמעו טענות ביממה האחרונה על קשר בין פוליטיקה לבין תהליך קבלת ההחלטות בנוגע לסיכול הממוקד ולמבצע הצבאי שאולי אנחנו בפתחו.

יועז הנדל: אני רוצה להגיד לכם דווקא מהזווית של מפלגת כחול לבן, ויש כאן רבים מחבריי שנוכחים, ואני שמח בכך: אנחנו מפלגה ממלכתית, ציונית, לאומית, ובעת כזו אני חושב שהאמירה שלנו היא חשובה ומשמעותית: הגיבוי המוחלט שאנחנו מעניקים לממשלת ישראל הזמנית, לצה"ל, למערכת הביטחון, לאזרחי ישראל, שולחים את החיבוק ואת החיזוק.

יועז הנדל: במשך השנתיים האחרונות יורים על תושבי הדרום שוב ושוב.

יועז הנדל: אני רק אתמול עמדתי כאן ודיברתי על השקט, נבואה שלא הגשימה את עצמה.

יועז הנדל: יורים עליהם שוב ושוב ללא מענה הולם, והינה עכשיו אני חושב שהתגובה הגיעה בזמן ובמועד המתאים, מתוך מחשבה.

יועז הנדל: ואנחנו מכאן שולחים גיבוי מלא ואנחנו אומרים בקול גדול שאין ברירה אלא להגיב בצורה חזקה, ואין ברירה אלא לעצור את המציאות הזו שבה תושבינו נמצאים תחת איום רקטי מתמיד, ובוודאי את המציאות שבה חצי ממדינת ישראל משותק בגלל סיכול ממוקד של פעיל בינוני בג'יהאד האסלאמי.

יועז הנדל: אחרי שאמרתי את זה, אני רוצה להזכיר לכם, חבריי, שדווקא ברגעים כאלה, רגעים של מלחמה – ואני זוכר את צוק איתן וגם את עופרת יצוקה – דווקא ברגעים קשים עם ישראל היפה מתגלה, ואפשר לראות את האזרחים הישראלים שעומדים בצמתים – אני יכול לפחות להיזכר בצוק איתן – ומחלקים קפה לחיילים, ואת המשפחות השלמות שמגיעות – ואני מקווה שלא נגיע למצב הזה – לבקר כשיש פצועים ונפגעים, ואת ההתגייסות הכללית.

יועז הנדל: ואני חושב שזה מסר לכולנו, להיות מאוחדים לא רק בימי מלחמה אלא גם בעיתות שלום, ולעשות הכול, כי זה צו השעה, מה שעם ישראל מבקש מאיתנו, זה לשמור אותנו, לא את נבחרי הציבור, אלא את העם הזה ביחד, ולדעת שלא תמו הייסורים והאתגרים שלנו, וזו המשימה שלנו כשליחי ציבור, זו האחריות שלנו ועלינו לממש אותה.

יועז הנדל: תודה רבה.

יולי יואל אדלשטיין: תודה, חבר הכנסת הנדל.

יולי יואל אדלשטיין: חבר הכנסת גדי יברקן, בבקשה, אדוני.

יולי יואל אדלשטיין: אחריו – חבר הכנסת משה אבוטבול.

דסטה גדי יברקן: אדוני יושב-ראש הכנסת, חבריי חברי הכנסת, ראשית אני רוצה להביע את כל תמיכתי והערכתי לכוחות הביטחון ואת תמיכתנו המלאה בממשלת ישראל על ההתנהלות במה שקרה בדרום.

דסטה גדי יברקן: אני חושב שהביטחון שלנו הוא מחוץ לפוליטיקה, כפי שכבר אמרו כולם.

דסטה גדי יברקן: העניין הזה הוא בכלל לא נושא לדיון.

דסטה גדי יברקן: כוחות הביטחון – לא רק במקרים כאלה שאנחנו זוכים לראות בתקשורת, בחשיפה – עושים עבודת קודש תוך סיכון נפשות, תוך כדי שהם מסכנים את חייהם למען אזרחי מדינת ישראל.

דסטה גדי יברקן: לאותם לוחמים וחיילים אני רוצה להגיד תודה רבה.

דסטה גדי יברקן: בנוסף לכך, אדוני יושב-ראש הכנסת, לפני כמה חודשים העליתי פה, ממש במקום הזה, בסבב הראשון שהיה במאי, שכל הדרום הוא עוטף עזה.

דסטה גדי יברקן: יש עשרות אלפי תושבים שאין להם לא מקלט ולא מיגוניות כדי שיינצלו מכל ירי שיש.

דסטה גדי יברקן: כדי שזה יקרה, הצלחנו איכשהו באשקלון – מתוך 400 מיגוניות שצריכים, הצלחנו לפזר 40 מיגוניות בשכונות הוותיקות, וכך אולי אנשים ניצלים.

דסטה גדי יברקן: העניין הזה חייב להיות בעדיפות עליונה של מערכת הביטחון ושל הרשויות המקומיות.

דסטה גדי יברקן: זה באמת נטול פוליטיקה, זה חיי אדם.

דסטה גדי יברקן: רובם הגדול של האנשים האלה הם אימהות חד-הוריות, קשישים, או משכונות ותיקות שמנסים לעשות אצלם פינוי-בינוי, תמ"א 38, ואין להם אפילו איפה לחסות.

דסטה גדי יברקן: לכן אני מבקש – אשקלון צריכה להיות כבר מזמן כלולה בעוטף עזה.

דסטה גדי יברקן: זאת עיר גדולה מאוד שהיא בסכנה בכל סבב כזה ואחר.

דסטה גדי יברקן: אשקלון צריכה להיכנס – ואני שמעתי עכשיו את שר הפנים הרב אריה דרעי שאומר שאשקלון תיכנס, כעוטף עזה, כדי שתוכל לקבל סיוע כלכלי.

דסטה גדי יברקן: לכן זאת ברכה נעימה לאוזן, ואני מקווה שהיא גם תתבצע ולא רק בזמן סבבי מלחמה.

דסטה גדי יברקן: תודה רבה.

יולי יואל אדלשטיין: תודה, חבר הכנסת גדי יברקן.

יולי יואל אדלשטיין: חבר הכנסת משה אבוטבול, בבקשה, אדוני.

משה אבוטבול: ראשית, אנחנו רוצים לשלוח ברכת הצלחה לראש ממשלתנו מר בנימין נתניהו, שאמור לקבל החלטות מאוד מאוד חשובות, עם הרבה אחריות ואומץ, בתקופה הזאת, וכן גם לשר הביטחון החדש נפתלי בנט ולסגנו מר דיכטר.

משה אבוטבול: לכל כוחות הביטחון – רוצים לאחל להם המון הצלחה.

משה אבוטבול: אנחנו נמצאים במצב שחייבים לברך אותם וגם את התושבים היקרים שנמצאים שם באותם מקומות.

משה אבוטבול: כולנו רוצים, בעזרת השם, לאחל להם המון ברכה והצלחה.

משה אבוטבול: כמובן, אנחנו נושאים תפילה.

משה אבוטבול: אני יודע שכעת, ממש ברגעים אלו, מאות בחורי ישיבה בישיבת אור החיים של הגאון הרב ראובן אלבז יושבים ומתפללים להצלחת המבצעים, וכל הדברים האלה מתוך אחריות לאומית לכלל חיילי צבא ההגנה לישראל.

משה אבוטבול: בהזדמנות הזאת אני רוצה להודות לשר הפנים, הפריפריה, הגליל והנגב הרב אריה דרעי, שדווקא כעת מסתובב גם באשקלון וגם בשדרות, גם לחזק את הרשויות שם וגם לעשות הכול שיהיה להן טוב.

משה אבוטבול: האמת היא שהנושא המרכזי שרציתי לומר עליו כמה מילים – קראתי הבוקר את הנקודה בעיתון יתד נאמן:

משה אבוטבול: התרעות חמורות – חשש לפיגוע נגד מטרות יהודיות בהודו.

משה אבוטבול: אבטחה מוגברת נוכח חשד כי ארגוני הטרור ינסו לבצע פיגועי חטיפה.

משה אבוטבול: ודווקא בגלל כל החשדות שיש שם, זרועות המודיעין של הודו עדכנו אתמול שיש ארגוני טרור במדינה ששייכים לג'יהאד העולמי ומתכוננים לפגוע במוסדות יהודיים, בבתי כנסת שם.

משה אבוטבול: אז זאת ההזדמנות לבקש גם ממשרד החוץ וגם ממשרד התפוצות לשים עין יותר, לראות מה קורה שם, ואולי גם לעשות פעולות נדרשות בנושא.

משה אבוטבול: לסיום, דווקא לאחיי ורעיי – זו ההזדמנות לקרוא לממשלת אחדות, דווקא במצב הזה.

משה אבוטבול: אנחנו יודעים שב-1 ביוני 67' ראש הממשלה אשכול, ראש הממשלה דאז, צירף את מנחם בגין, שהיה מגח"ל, לממשלת אחדות שבאמת נתנה את אותותיה ופעלה למען עם ישראל.

משה אבוטבול: אולי זה המקום, דווקא עכשיו, בגלל כל הלחץ הביטחוני הזה, לשלב ידיים ולהקים ממשלה רחבה בראשות ראש הממשלה מר בנימין נתניהו.

משה אבוטבול: תודה רבה.

יולי יואל אדלשטיין: תודה, חבר הכנסת משה אבוטבול.

יולי יואל אדלשטיין: עד כאן נאומים בני דקה.

יולי יואל אדלשטיין: אני מתכבד להזמין את השר דוד אמסלם למסור הודעה בשם הממשלה בהתאם לסעיף 9(א)(6) לחוק הממשלה, תשס"א–2001.

יולי יואל אדלשטיין: בבקשה, אדוני.

דוד אמסלם: אדוני היושב-ראש, חברי הכנסת, אני מתכבד להודיע לכנסת, בהתאם לסעיף 9(א)(6) לחוק הממשלה, התשס"א–2001, כי ראש הממשלה הפסיק לכהן ביום 12 בנובמבר 2019 בשעה 11:00 בתפקיד שר הביטחון, וזאת בחלוף 48 שעות מהמועד שבו נמסר למזכיר הממשלה על ידי ראש הממשלה דבר התפטרותו מתפקיד שר הביטחון.

דוד אמסלם: ראש הממשלה ימשיך לכהן גם בתפקידי שר הבריאות, שר התפוצות וממלא מקום שר העבודה, הרווחה והשירותים החברתיים, בנוסף לתפקידו כראש הממשלה.

דסטה גדי יברקן: אז כל הממשלה התפטרה?

דסטה גדי יברקן: זה כאילו הודעת שכל הממשלה התפטרה עכשיו.

דוד אמסלם: זה מה שהבנת?

דסטה גדי יברקן: כן.

דסטה גדי יברקן: זה כמה שרים.

דוד אמסלם: גדי, אני לא רוצה להטריד את החברים שלך, אז אחרי זה אני אתן לך הבהרה אישית.

דסטה גדי יברקן: באהבה, באהבה.

דוד אמסלם: לפיכך, בהתאם לסעיף 9(א)(8) לחוק הממשלה, התשס"א–2001, אני מתכבד להודיע לכנסת כי כהונתו של סגן השר במשרד הביטחון, חבר הכנסת אבי דיכטר, נפסקת ביום 12 בנובמבר 2019 בשעה 11:00, במועד שבו נפסקה כהונתו של ראש הממשלה כשר הביטחון, וזאת בהתאם לסעיף 26(2) לחוק-יסוד: הממשלה.

דוד אמסלם: כמו כן, אני מתכבד להודיע לכנסת, בהתאם לסעיף 9(א)(10) לחוק הממשלה, התשס"א–2001, כי הממשלה החליטה, בהתאם לסעיף 30(ד) לחוק-יסוד: הממשלה, למנות את חבר הכנסת נפתלי בנט לתפקיד שר הביטחון.

דוד אמסלם: כמו כן, אני מתכבד להודיע לכנסת, כי בהתאם לסעיף 25(א) לחוק-יסוד: הממשלה, החליט שר הביטחון, בהסכמת ראש הממשלה ובאישור הממשלה, למנות את חבר הכנסת אבי דיכטר לתפקיד סגן שר במשרד הביטחון.

דוד אמסלם: תודה רבה.

יולי יואל אדלשטיין: תודה לשר דוד אמסלם.

יולי יואל אדלשטיין: מנוחתו של אבי דיכטר הייתה קצרה מאוד בין שני התפקידים.

דוד אמסלם: זה נכון, אבל בהזדמנות הזאת אני רוצה לאחל להם הצלחה גדולה בתפקיד.

דוד אמסלם: ההצלחה שלהם היא כמובן הצלחה של עם ישראל.

יולי יואל אדלשטיין: מעולם הביטוי הזה, "הצלחת

יולי יואל אדלשטיין: כם – הצלחתנו", לא היה מוצלח יותר ונכון יותר.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים מחר, יום רביעי, ט"ו בחשוון התש"ף, 13 בנובמבר 2019, בשעה 11:00.

יולי יואל אדלשטיין: ישיבה זו נעולה.